CELEX: 62020TN0162
Language: et
Date: 2020-03-28 00:00:00
Title: Kohtuasi T-162/20: 28. märtsil 2020 esitatud hagi – UPL Europe ja Indofil Industries (Netherlands) versus EFSA

15.6.2020   
            
            
               ET
            
            
               Euroopa Liidu Teataja
            
            
               C 201/32
            
         
      28. märtsil 2020 esitatud hagi – UPL Europe ja Indofil Industries (Netherlands) versus EFSA
      (Kohtuasi T-162/20)
      (2020/C 201/44)
      Kohtumenetluse keel: inglise
      
         Pooled
      
      
         Hagejad: UPL Europe Ltd (Warrington Cheshire, Ühendkuningriik), Indofil Industries (Netherlands) BV (Amsterdam, Madalmaad) (esindajad: advokaadid C. Mereu ja S. Englebert)
      
         Kostja: Euroopa Toiduohutusamet
      
         Nõuded
      
      Hagejad paluvad Üldkohtul:
      
                  —
               
               
                  tunnistada hagiavaldus vastuvõetavaks ja põhjendatuks;
               
            
                  —
               
               
                  tühistada Euroopa Toiduohutusameti (EFSA) 28. jaanuari 2020. aasta otsus, hagejatele teatavaks tehtud 29. jaanuaril 2020, mis puudutab hinnangut hagejate konfidentsiaalsustaotlustele, mis esitati seoses pestitsiidse toimeaine mankotseeb riskianalüüsi vastastikuse eksperdihinnangu EFSA järelduse teatavate osadega (edaspidi „vaidlustatud otsus“); ja
               
            
                  —
               
               
                  mõista kõik käesoleva menetlusega seotud kulud välja kostjalt.
               
            
         Väited ja peamised argumendid
      
      Hagi põhjenduseks esitavad hagejad kuus väidet.
      
                  1.
               
               
                  Esimene väide, et rikutud on komisjoni rakendusmääruse nr 844/2012 (1) artiklit 12 kui menetlusnormi: vaidlustatud otsuse vastuvõtmisel on rikutud menetlusnorme nii asjaolude tuvastamisel kui õigusnormide kohaldamisel.
               
            
                  2.
               
               
                  Teine väide, et rikutud on komisjoni rakendusmääruse nr 844/2012 artiklit 13 kui materiaalõigusnormi: vaidlustatud otsuse vastuvõtmisel on sisuliselt vääralt kohaldatud õigusnormi ja eksitud asjaolude tuvastamisel.
               
            
                  3.
               
               
                  Kolmas väide, et ebaõigesti on kohaldatud määruse nr 178/2002 (2) artikleid 38, 39 ja 40: kostja on vääralt tõlgendanud ja kohaldanud määruse nr 178/2002 artiklites 38, 39 ja 40 sisalduvaid sätteid konfidentsiaalsuse kohta.
               
            
                  4.
               
               
                  Neljas väide, et rikutud on määruse nr 1107/2009 (3) artiklit 63: kostja rikkus määruse nr 1107/2009 artiklit 63, kui ta otsustas avaldada teabe, mille avaldamist hagejad ei soovinud ja mis võib kahjustada nende ärihuve.
               
            
                  5.
               
               
                  Viies väide, et kostjal puudub pädevus: kostja tegutses ultra vires, sest ainus ametiasutus, mille pädevusse kuulub määruse nr 1272/2008 (4) alusel ainete klassifitseerimine ja ümberklassifitseerimine, on Euroopa Kemikaaliamet ja mitte kostja.
               
            
                  6.
               
               
                  Kuues väide, et rikutud on liidu õiguse aluspõhimõtteid: õiguspärasuse põhimõtet, õiguskindluse põhimõtet, õiguspärase ootuse kaitse põhimõtet, hea halduse ja proportsionaalsuse põhimõtteid ning kohustust läbi viia hoolikas ja erapooletu hindamine. Vaidlustatud otsuse vastuvõtmisel on rikutud liidu õiguse aluspõhimõtteid.
               
            
         (1)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT 2012, L 252, lk 26).
      
         (2)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT 2002, L 31, lk 1; ELT eriväljaanne 15/06, lk 463).
      
         (3)  Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT 2009, L 309, lk 1).
      
         (4)  Euroopa Parlamendi ja nõukogu 16. detsembri 2008. aasta määrus (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (ELT 2008, L 353, lk 1).